একাধিক বিজেপি শাসিত রাজ্যের বিরোধী ভোট দ্রৌপদীর পক্ষে, ক্রস ভোটে কে কোথায় দাঁড়িয়ে?

নয়াদিল্লি: বিবেকের ডাক শুনে সাংসদ-বিধায়কদের ভোট দেওয়ার আবেদন জানিয়েছিলেন বিরোধী শিবিরের রাষ্ট্রপতি পদপ্রার্থী যশবন্ত সিনহা৷ বিরোধী দলের জনপ্রতিনিধিরা বিবেকের ডাক শুনেছেন বটে৷ তবে যশবন্ত সিনহার বদলে ভোট দিয়েছেন এনডিএ শিবিরের পদপ্রার্থী দ্রৌপদী মুর্মুকে৷ এমনিতেই রাষ্ট্রপতি নির্বাচনে দ্রৌপদীর জয় নিয়ে তেমন সংশয় ছিল না৷ বৃহস্পতিবার ফলাফল ঘোষণার পর দেখা গেল, যশবন্ত সিনহাকে বিরাট ব্যবধানে পিছনে ফেলে দেশের ১৫তম রাষ্ট্রপতি নির্বাচিত হয়েছেন জনজাতি গোষ্ঠীর প্রতিনিধি দ্রৌপদী৷ তবে তাঁর ব্যবধান আরও বেড়ে গিয়েছে শতাধিক বিধায়কের ক্রস ভোটিংয়ে৷ প্রাথমিক হিসেবের ভিত্তিতে যে তথ্য উঠে এসেছে, বিরোধী শিবিরের অন্তত ১২৬ জন বিধায়ক দ্রৌপদীকে ভোট দিয়েছেন৷ বাদ যায়নি সাংসদরাও৷ সূত্রের খবর, ১৭ জন সাংসদ ক্রস ভোট দিয়েছেন এনডিএ প্রার্থীকে৷ নাগাল্যান্ড, সিকিম এবং অন্ধ্রপ্রদেশ থেকে ঢালাও ভোট পেয়েছেন দ্রৌপদী৷ ওই রাজ্যগুলিতে একটিও ভোট পাননি যশবন্ত সিনহা৷

১৮ জুলাই ছিল রাষ্ট্রপতি নির্বাচন৷ ভোটের দিন বিরোধী জোটের প্রার্থী যশবন্ত সিনহা বিস্ফোরক অভিযোগ করেছিলেন, রাষ্ট্রপতি নির্বাচনে টাকার খেলা চলছে৷ টাকার খেলার অভিযোগ প্রমাণসাপেক্ষ বিষয়৷ তবে এই বিপুল পরিমাণ ক্রস ভোটিংও প্রায় নজিরবিহীন৷ প্রাথমিক হিসেব অনুযায়ী, সবচেয়ে বেশি ক্রস ভোট হয়েছে অসমে৷ ওই রাজ্যে বিরোধীদের ২২টি ভোট গিয়েছে এনডিএ প্রার্থীর পক্ষে৷ এরপরই রয়েছে মধ্যপ্রদেশ৷ সেখানে ক্রস ভোট পড়েছে ১৯টি৷ মহারাষ্ট্রের দ্রৌপদীর পক্ষে ১৬টি, গুজরাত ও ঝাড়খণ্ডে ১০টি, মেঘালয়ে ৭টি, ছত্তীসগড় ও বিহারে ৬টি, গোয়ায় ৪টি এবং অরুণাচলে ১টি ক্রস ভোট পড়েছে৷ বিজেপি নেতৃত্ব অবশ্য প্রথম থেকেই বলে আসছিলেন, এনডিএ প্রার্থী অনেক বাড়তি ভোট পাবেন৷ অর্থাৎ ক্রস ভোটিং হবে৷ ফলাফল প্রকাশের পর দেখা গেল সত্যিই ক্রস ভোটিং হয়েছে এনডিএ প্রার্থীর সমর্থনে৷

এদিন রাতে দিল্লিতে দ্রৌপদীর মুর্মুর বাড়িতে গিয়ে তাঁকে অভিনন্দন জানান প্রধানমন্ত্রী নরেন্দ্র মোদি৷ এছাড়া তিনি টুইট করেও তাঁকে অভিনন্দন জানিয়েছেন৷ পাশাপাশি অভিনন্দন জানিয়ে টুইট করেছেন বিরোধী শিবিরের পরাজিত প্রার্থী যশবন্ত সিনহা, তৃণমূল নেত্রী মমতা বন্দ্যোপাধ্যায়, উপরাষ্ট্রপতি পদে বিরোধী প্রার্থী মার্গারেট আলভা, কংগ্রেস সাংসদ রাহুল গান্ধী প্রমুখ৷ ৬৪ বছরের দ্রৌপদী আগামী ২৫ জুলাই রাষ্ট্রপতি হিসেবে শপথ নেবেন৷