Droupadi Murmu: গলার আওয়াজটুকুও শোনা যায়নি, দ্রৌপদীকে ‘স্ট্যাচু’ বলে কটাক্ষ তেজস্বীর

পাটনা: ১৮ জুলাই রাষ্ট্রপতি নির্বাচন৷ তার আগে এনডিএ শিবিরের রাষ্ট্রপতি পদপ্রার্থী দ্রৌপদী মুর্মুকে বেনজির আক্রমণ তেজস্বী যাদবের৷ রাষ্ট্রপতি নির্বাচনে বিরোধী শিবিরের প্রার্থী যশবন্ত সিনহাকে সমর্থন করেছে আরজেডি৷ বিহারের বিরোধী দলনেতা তেজস্বী বলেন, ‘যশবন্ত সিনহাকে অনেকবার আমরা কথা বলতে শুনেছি৷ কিন্তু রাষ্ট্রপতি পদপ্রার্থী হওয়া ইস্তক দ্রৌপদী মুর্মুর গলার আওয়াজটুকুও কেউ শোনেননি৷’ আরজেডি নেতা স্পষ্ট করে জানিয়ে দেন, রাষ্ট্রপতি ভবনে তাঁরা কোনও স্ট্যাচু দেখতে চান না৷

রাষ্ট্রপতি পদপ্রার্থী হিসেবে দুই শিবির তাদের প্রার্থীর নাম ঘোষণার পর তাঁরা সমর্থন চেয়ে বিভিন্ন রাজ্যে প্রচারে বেরিয়ে পড়েন৷ যশবন্ত সিনহাকে সমর্থন করেছে কংগ্রেস, ডিএমকে, এনসিপি, আপ, মিম, সমাজবাদী পার্টি, আরজেডির মতো বিরোধী দলগুলি৷ অন্যদিকে জনজাতি সমাজের প্রতিনিধি দ্রৌপদীকে সমর্থন করার কথা ঘোষণা করেছে এডিএমকে, টিডিপি, ওয়াইএসআর কংগ্রেস, বিজেডি৷ ঝাড়খণ্ডের আরজেডির জোটসঙ্গী জেএমএমও দ্রৌপদীকেই সমর্থন করেছে৷ সেখানে উল্টোপথে হেঁটেছে আরজেডি৷ দলের নেতা তেজস্বী বলেন, ‘বিজেপি-এনডিএ শিবিরের পদপ্রার্থী হিসেবে নাম ঘোষণার পর দ্রৌপদী মুর্মু এককভাবে একটিও সাংবাদিক সম্মেলন করেননি৷ আমরা রাষ্ট্রপতি ভবনে কোনও স্ট্যাচু চাই না৷ আমরা রাষ্ট্রপতিকে নির্বাচন করি৷ যশবন্ত সিনহার গলা বহুবার আমরা শুনেছি৷ কিন্তু শাসকদলের রাষ্ট্রপতি পদপ্রার্থীর আওয়াজ আমরা শুনিনি৷’

এর আগে কংগ্রেস নেতা অজয় কুমার দ্রৌপদীকে ‘অশুভ’ বলে অভিহিত করে বিতর্ক সৃষ্টি করেছিলেন৷ এমনকী তাঁকে আদিবাসী সমাজের প্রতিনিধি হিসেবে তুলে ধরার বিরোধিতাও করেন৷ বিজেপি মুখপাত্র শেহজাদ পুনাওয়ালা অজয় কুমার এবং তেজস্বী যাদব দু’জনের মন্তব্যের বিরোধিতা করেন৷ জানান, দেশের প্রথম আদিবাসী রাষ্ট্রপতি হতে চলা দ্রৌপদীকে নিয়ে এমন মন্তব্য করে তাঁরা আদিবাসী সমাজের অপমান করেছেন৷