Yashwant Sinha: জাতীয় স্বার্থে রাষ্ট্রপতি পদে প্রার্থী হতে রাজি, টুইটে জানালেন যশবন্ত

কলকাতা: রাষ্ট্রপতি পদপ্রার্থী হিসেবে বিরোধীদের মুখ হতে চলেছেন যশবন্ত সিনহা৷ শরদ পাওয়ার, ফারুক আবদুল্লা এবং গোপালকৃষ্ণ গান্ধী প্রস্তাব ফেরানোর পর রাষ্ট্রপতি পদে বিরোধীদের প্রার্থী হওয়ার জন্য সম্মতি জানালেন তৃণমূলের সর্বভারতীয় সহ সভাপতি৷ মঙ্গলবার নিজেই টুইট করে সম্মতির কথা জানিয়েছেন প্রাক্তন কেন্দ্রীয় মন্ত্রী৷

মমতা বন্দ্যোপাধ্যায়কে ধন্যবাদ জানিয়ে টুইটারে যশবন্ত সিনহা লিখেছেন, ‘তৃণমূলে আমার প্রতি যে সম্মান দেখানো হয়েছে, তাতে আমি মমতাজির কাছে কৃতজ্ঞ৷ কিন্তু বৃহত্তর জাতীয় স্বার্থে বিরোধী ঐক্যের জন্য কাজ করতে দল থেকে অব্যাহতি নেওয়ার সময় এসেছে৷ আমি নিশ্চিত, তিনি আমার এই পদক্ষেপকে অনুমোদন করবেন৷’

বিরোধীদের রাষ্ট্রপতি পদপ্রার্থী কে হবেন, তা নিয়ে আজই দিল্লিতে অবিজেপি দলগুলির বৈঠকে বসার কথা৷ তৃণমূলের হয়ে বৈঠকে প্রতিনিধিত্ব করবেন দলের সর্বভারতীয় সাধারণ সম্পাদক অভিষেক বন্দ্যোপাধ্যায়৷ তার আগে যশবন্ত সিনহার এই টুইট নিঃসন্দেহে তাৎপর্যপূর্ণ৷

সম্ভবত আজকের বৈঠকের পরই বিরোধীরা নিজেদের প্রার্থীর নাম ঘোষণা করবে৷ রাষ্ট্রপতি পদপ্রার্থী কে হবেন, তা নিয়ে আজই দলের সংসদীয় বোর্ডের বৈঠক রয়েছে বিজেপির৷ সেই বৈঠকের পরই এনডিএ জোটের প্রার্থীর নাম ঘোষণা করে দেবে তারা৷

আরও পড়ুন: Primary TET Scam: দ্রুত শুনানির আবেদনে ‘না’ ডিভিশন বেঞ্চের, আজই হাইকোর্টে হাজিরা মানিকের

শরদ পাওয়ার, ফারুক আবদুল্লা এবং গোপালকৃষ্ণ গান্ধী- তিন জনই রাষ্ট্রপতি পদে প্রার্থী হতে নারাজ হওয়ায় যথেষ্টই অস্বস্তিতে পড়েছিল বিরোধী শিবির৷ এর পরেই যশবন্ত সিনহার নাম নিয়ে চর্চা শুরু হয়৷