Presidential Polls: যশবন্ত সেরা রাষ্ট্রপতি পদপ্রার্থী, বললেন সৌগত

কলকাতা টিভি ওয়েব ডেস্ক: রাষ্ট্রপতি পদপ্রার্থী হিসেবে সোমবার মনোনয়ন জমা দিলেন বিরোধী জোট সমর্থিত যশবন্ত সিনহা৷ প্রাক্তন কেন্দ্রীয়মন্ত্রীর নাম প্রস্তাব করেছিল তৃণমূল৷ এদিন যশবন্তকে ‘সেরা রাষ্ট্রপতি পদপ্রার্থী’ বলে মন্তব্য করেন তৃণমূলের প্রবীণ সাংসদ সৌগত রায়৷ জানান, এটা কোনও ব্যক্তি নয়, মতাদর্শের লড়াই৷

তবে এই ‘মতাদর্শের লড়াইয়ে’ জয় নিশ্চিত এনডিএ প্রার্থীর৷ যশবন্তের বিরুদ্ধে এনডিএ শিবির জনজাতি সমাজের প্রতিনিধি দ্রৌপদী মুর্মুকে প্রার্থী হিসেবে দাঁড় করিয়েছে৷ শুক্রবার তিনি মনোনয়ন জমা দেন৷ ওডিশার ভূমিকন্যা দ্রৌপদীকে সমর্থন করেছে রাজ্যের শাসক বিজেডি, ঝাড়খণ্ডের জেজেএম, কর্নাটকের ওয়াইএসআর কংগ্রেসের মতো দলগুলি৷ এই সব দলগুলির সমর্থনে রাইসিনা হিলসে যাওয়া কার্যত নিশ্চিত করে ফেলেছেন এনডিএ পদপ্রার্থী৷

রাষ্ট্রপতি নির্বাচনে বিজেপির দিকে পাল্লা ভারী হওয়া সত্ত্বেও তৃণমূল যশবন্ত সিনহার নাম প্রার্থী হিসেবে ঘোষণা করে৷ তাঁকে সেরা রাষ্ট্রপতি পদপ্রার্থী বলেন তৃণমূল সাংসদ সৌগত রায়৷ তিনি বলেন, ‘রাষ্ট্রপতি নির্বাচন প্রার্থীর সঙ্গে প্রার্থীর লড়াই নয়৷ এটা মতাদর্শের লড়াই৷ সাম্প্রদায়িকতা বনাম ধর্মনিরপেক্ষতার লড়াই৷ আমার মতে, যশবন্ত সিনহা সেরা প্রার্থী৷ তাঁকে কংগ্রেস, ডিএমকে, আরজেডি, এনসিপি, শিবসেনা এবং অন্যান্যরা সমর্থন করেছে৷’ আগামী ১৮ জুলাই রাষ্ট্রপতি নির্বাচন৷ ফল ঘোষণা করা হবে ২১ জুলাই৷