Presidential Election 2022: ‘রাবার স্ট্যাম্প’ রাষ্ট্রপতি হবেন না, দ্রোপদীকে মুর্মুকে বললেন যশবন্ত

কলকাতা টিভি ওয়েব ডেস্ক: ‘রাবার স্ট্যাম্প’ রাষ্ট্রপতি হবেন না। এনডিএ-র রাষ্ট্রপতি প্রার্থী দ্রৌপদী মুর্মুকে বার্তা বিরোধী প্রার্থী যশবন্ত সিনহার। তাঁর কথায়, রাষ্ট্রপতি পদে কোনও ‘রাবার স্ট্যাম্প’ ব্যক্তি থাকলে তা দেশের পক্ষে মোটেও সুখকর হবে না। যিনিই রাষ্ট্রপতি হবেন, তাঁর নিজস্ব মতামত থাকা উচিত। সংবিধান রক্ষার সৎ সাহস ও ব্যক্তিত্ব আছে, এমন কারও রাষ্ট্রপতি হওয়া উচিত।

যশবন্তের কথায়, আমার লড়াই কোনও ব্যক্তির বিরুদ্ধে নয়। মতাদর্শের লড়াই। সংবিধান রক্ষার লড়াই। বিজেপি বিরোধী প্রতিটি দলের সঙ্গেই কথা হয়েছে। সংবিধান অনুযায়ী রাষ্ট্রপতির কিছু দায়িত্ব আছে, যা পালন করা উচিত। এর আগে আমরা দেখেছি, অনেক রাষ্ট্রপতি তাঁর পদটিকে সম্মান করেছেন। আবার কেউ কেউ নীরব থেকেছেন। দায়িত্ব পালনে খুব বেশি সফল হতে পারেননি।

কেন্দ্রের বিজেপি সরকারকেও কড়া ভাষায় আক্রমণ করে যশবন্ত। তাঁর কথায়, কেন্দ্রীয় সরকারের রাজনৈতিক কারণে ইডি, সিবিআই, আয়কর দফতরের মতো সংস্থাগুলিকে অপব্যবহার করছে বলেও অভিযোগ তোলেন তিনি। যশবন্ত বলেন, আগে কখনও আমাদের মাথায় আসেনি কেন্দ্রীয় সংস্থাগুলি রাজনৈতিক প্রতিপক্ষের বিরুদ্ধে ব্যবহার করা যেতে পারে। কিন্তু সেটি এখন একটি সাধারণ অভ্যাস হয়ে দাঁড়িয়েছে।