Presidential Election: মোদিকে পাশে নিয়ে রাষ্ট্রপতি পদে মনোনয়ন পেশ দ্রৌপদী মুর্মুর

কলকাতা টিভি ওয়েব ডেস্ক: প্রধানমন্ত্রী নরেন্দ্র মোদিকে পাশে নিয়ে রাষ্ট্রপতি পদে মনোনয়নপত্র জমা দিলেন দ্রৌপদী মুর্মু। এছাড়াও তাঁর সঙ্গে ছিলেন গুরুত্বপূর্ণ ক্যাবিনেট মন্ত্রীরা। ছিলেন বিজেপি এবং এনডিএ শাসিত রাজ্যগুলির মুখ্যমন্ত্রীরা। সংসদ ভবনে মনোনয়নপত্র জমা দেওয়ার আগে দ্রৌপদী মুর্মু মহাত্মা গান্ধী, বি আর আম্বেদকর এবং বীরসা মুণ্ডার মূর্তিতে শ্রদ্ধার্ঘ্য অর্পণ করেন। ঝাড়খণ্ড মুক্তি মোর্চা শনিবার বিধায়ক ও সাংসদদের একটি বৈঠকে ডেকেছে। রাষ্ট্রপতি নির্বাচনে তারা কাকে সমর্থন করবে, এ বিষয়ে সিদ্ধান্ত নেওয়া হতে পারে ওই বৈঠকে।

মোট চার সেট মনোনয়ন জমা দিয়েছেন দ্রৌপদী মুর্মু। প্রথম সেটেই প্রস্তাবক হিসেবে প্রধানমন্ত্রী নরেন্দ্র মোদির নাম রয়েছে। প্রস্তাবের সমর্থন করেছেন প্রতিরক্ষামন্ত্রী রাজনাথ সিং। মোট ৬০ জন প্রস্তাবক ও ৬০ জন সমর্থকের সই অর্থাৎ মোট ১২০ জনের স্বাক্ষর রয়েছে এক-একটি সেটে।

১৮ জুলাই হবে রাষ্ট্রপতি নির্বাচন। বিরোধীদের সর্বসম্মত প্রার্থী প্রাক্তন কেন্দ্রীয় মন্ত্রী যশবন্ত সিং মনোনয়ন জমা দিতে পারেন আগামী ২৭ জুন।

আরও পড়ুন: School Reopen: ২৭ জুনই খুলছে স্কুল, কোভিড প্রোটোকল মেনে ব্যবস্থা নেওয়ার নির্দেশ শিক্ষামন্ত্রীর

বিজেপি নেতৃত্বাধীন এনডিএ প্রার্থী দ্রৌপদী মুর্মু বৃহস্পতিবারই রাজধানীতে এসে পৌঁছন। সেখানে তিনি দেখা করেন প্রধানমন্ত্রী নরেন্দ্র মোদি, কেন্দ্রীয় স্বরাষ্ট্রমন্ত্রী অমিত শাহ, প্রতিরক্ষামন্ত্রী রাজনাথ সিং এবং বিজেপি সভাপতি জে পি নাড্ডার সঙ্গে। দ্রৌপদী মুর্মুকে সমর্থন জানিয়েছে নীতীশ কুমারের জনতা দল (সংযুক্ত), ওডিশার নবীন পট্টনায়কের বিজু জনতা দল, ওয়াই এস আর কংগ্রেসে জগনমোহন রেড্ডি।

আশা করা হচ্ছে, আগামী ২৫ জুন থেকে দ্রৌপদী মুর্মু তাঁর প্রচার শুরু করবেন। প্রায় এক মাস ধরে তিনি রাজ্যে রাজ্যে ঘুরে বিধায়কদের কাছে ভোটপ্রার্থনা করবেন। প্রথমেই বিজেপি-শাসিত, নাকি বিরোধীদের রাজ্যে প্রচারে জোর দেবেন সেটাই এখন দেখার। ৫ বছর আগে যখন প্রয়াত প্রণব মুখোপাধ্যায়ের মেয়াদ শেষ হয়, তখনও দ্রৌপদী মুর্মুর নাম উঠেছিল। কারণ তিনি খোদ নরেন্দ্র মোদির বিশেষ পছন্দের প্রার্থী। কিন্তু সে সময় দল রামনাথ কোবিন্দকে চাওয়ায় পিছিয়ে পড়েন দ্রৌপদী। কেন বিজেপি দ্রৌপদী মুর্মুকে রাষ্ট্রপতি পদে প্রার্থী করল? কারণ, গুজরাত, মধ্যপ্রদেশ, রাজস্থান এবং ছত্তিশগড়ের বিধানসভা নির্বাচন আছে সামনেই। এই চার রাজ্যের ১২৮টি আসন তফশিলি উপজাতিদের জন্য সংরক্ষিত। উচ্চবর্ণীয় দল বলে তকমা আঁটা বিজেপি গত ভোটগুলিতে এই ১২৮টির মধ্যে মাত্র ৩৫টি পেয়েছিল। দ্রৌপদী মুর্মুকে প্রার্থী করে বিজেপি ওই কেন্দ্রগুলিতে শক্তিবৃদ্ধির চেষ্টা করবে।